ທະຫານຊີເຣຍ ບຸກເຂົ້າໄປ ໃນເມືອງ Banias ອີກ
ທະຫານຊີເຣຍ ກັບຄືນເຂົ້າໄປ ໃນເມືອງທ່າ Banias ອີກ ໃນວັນເສົາມື້ນີ້
ພວກນັກເຄື່ອນໄຫວເພື່ອສິດທິມະນຸດກ່າວວ່າ ທະຫານຊີ ເຣຍ ພ້ອມດ້ວຍລົດຖັງ ໄດ້ບຸກເຂົ້າໄປໃນເມືອງ Banias ໃນຕອນເຊົ້າຂອງວັນເສົາມື້ນີ້ ນຶ່ງມື້ຫຼັງຈາກການປະທະກັນ ໄດ້ລະເບີດຂຶ້ນລະຫວ່າງກຳລັງຮັກສາຄວາມສະຫງົບແລະ ພວກປະທ້ວງຕໍ່ຕ້ານລັດຖະບານ ທີ່ເຮັດໃຫ້ມີຜູ້ເສຍຊີວິດ ຢ່າງນ້ອຍ 31 ຄົນ ພວກທີ່ເຫັນເຫດການກ່າວວ່າເຮືອຂອງພວກທະຫານໄດ້ ລາດຕະເວນ ຢູ່ນອກແຄມຝັ່ງທະເລຂອງເມືອງ Banias ແລະນອກນັ້ນອົງການຂ່າວຝຣັ່ງຍັງລາຍງານວ່າລົດຖັງໄດ້ ປິດລ້ອມເມືອງ Baida ທີ່ຕັ້ງຢູ່ໃກ້ຄຽງ ພວກນັກເຄື່ອນໄຫວເວົ້າວ່າ ລັດຖະບານໄດ້ສັ່ງໃຫ້ຕັດໄຟຟ້າແລະການສື່ສານທີ່ເມືອງ Ba- nias ກ່ອນທີ່ພວກທະຫານຈະບຸກເຂົ້າໄປຈາກ 3 ດ້ານດ້ວຍກັນ ເມືອງດັ່ງກ່າວໄດ້ກາຍເປັນສູນກາງການປະທ້ວງຕໍ່ຕ້ານປະທານາທິບໍດີ Bashar al-As- sad ທີ່ໄດ້ມີຄຳສັ່ງໃຫ້ທະຫານທຳການປາບປາມພວກປະທ້ວງຝ່າຍຄ້ານນັ້ນ ພວກນັກເຄື່ອນໄຫວກ່າວວ່າ ຊາວຊີເຣຍຈຳນວນຫຼາຍໆພັນຄົນໄດ້ພາກັນເດີນຂະບວນ ຢູ່ຕາມຖະໜົນຫົນທາງສາຍຕ່າງໆຫຼັງຈາກພິທີສວດມົນພາວະນາໃນວັນສຸກວານນີ້ ພວກປະທ້ວງໄດ້ໄປໂຮມຊຸມນຸມກັນ ທີ່ນະຄອນຫຼວງ Damascus ແລະຢູ່ໃນຫຼາຍໆຫົວ ເມືອງທົ່ວປະເທດໂດຍຮຽກຮ້ອງໃຫ້ລັດຖະບານຂອງປະທານາທິບໍດີ Assad ພັງພິນາດ ພວກນັກເຄື່ອນໄຫວເວົ້າວ່າ ທະຫານຊີເຣຍໄດ້ຍິງສັງຫານພວກປະທ້ວງຢ່າງນ້ອຍ 26 ຄົນ ສ່ວນອົງການຂ່າວ SANA ຂອງທາງການຊີເຣຍລາຍງານວ່າແກ່ງອາດຊະຍາກອນປະກອບ ອາວຸດໄດ້ບຸກໂຈມຕີ ແລະສັງຫານນາຍຕຳຫຼວດຄົນນຶ່ງແລະພົນຕຳຫຼວດອີກ 4 ຄົນທີ່ເມືອງ Homs ນອກນັ້ນ ກຳລັງຮັກສາຄວາມສະຫງົບຂອງຊີເຣຍ ຍັງໄດ້ຈັບທ່ານ Riad Seif ຜູ້ນຳຂອງ ພວກຝ່າຍຄ້ານ ໃນວັນສຸກວານນີ້ ທີ່ບ່ອນປະທ້ວງຮຽກຮ້ອງເອົາປະຊາທິປະໄຕ ຢູ່ຄຸ້ມ Mi- dan ໃນເຂດໃຈກາງນະຄອນຫຼວງ Damascus